המעצבת המקומית אניה פליט, שבשנים האחרונות ביססה את מעמדה בתחום הכלות, חוזרת לענף הקז'ואל בקולקציה חדשה ומגובשת המבוססת על עקרונות של מיקס ומאץ', שפה ברורה, בדים טבעיים ופרקטיות של לבישה מבוקר עד ערב. פליט, שבארבע השנים האחרונות קצת נעלמה מסצנת הבגדים ה"מוכנים ללבישה", מודה שהתגעגעה מאוד. "הגעתי לפני כמה שנים לנקודה שבה הכלות תפסו לי את כל האנרגיה, יחד עם הריונות והרחבת המשפחה. פתאום נוצר לי צורך אישי של 'מה ללבוש?'", מספרת המעצבת."גם אני קונה ברשתות, וללא ספק יש שם לפעמים דגמים מעולים במחירים טובים, אבל קשה לי עם מאס פרודקשן שימלא לי את כל הארון".
עוד היא מוסיפה ש"בתור מעצבת חשוב לי שתהיה אמירה אישית במה שאני לובשת, גם אם זה הכי פשוט. אם לפני הילדים הייתי יוצאת מהבית מתוקתקת על עקבים, היום זה צריך להיות נוח וקליל כי חם, ואני מתחילה את היום עם הילדים בגן, אחר כך מקבלת לקוחות ולפעמים ממשיכה לארוחת ערב".
הפרקטיקה המאתגרת כוללת גם אפשרות לכביסה, ורסטיליות והתאמה לנתונים גופניים משתנים - כלומר מקום טוב באמצע בין אוברסייז למחויט והדוק. או בקיצור, "שיהיה קל ומרשים" לדבריה. האוסף הראשון במתכונת החדשה כולל 18 דגמים מבדי משי, קופרו וויסקוזה בגישה מינימליסטית, עם דגש על גזרות מצוינות ונגיעות של אלמנטים כמו תחרה, וולנים וקרושה.
בראייה לטווח הרחוק, פליט אינה מכוונת לקולקציות על פי עונות של קיץ וחורף, אלא לקבוצות פריטים שמשתלבות אחת בשנייה לבניית מלתחה חכמה. בחינת הדגמים בקולקציה מגלה בדים מלטפים, מחשופים נעימים ומעודנים שמצליחים לשדר סקסיות מרומזת ורצון להיות בתוכם מהבוקר ועד הבוקר שלמחרת.
טווח מחירים: 350-2,800 שקלים. להשיג בסטודיו המעצבת, הדולפין 4, יפו. הקולקציה תימכר בסטודיו פתוח פעם בחודש, המכירה הקרובה תתקיים ב-4 באוגוסט, 10:00-15:00, פרטים על תאריכי המכירות בטל' 077-4299510.